paragraph_text: Šezdesete godine bile su uspješne za selo jer se uz maksimalno učešće mještana kroz dobrovoljni rad i novčane priloge selo elektrificira. U to vrijeme sagrađena je i nova školska zgrada. 70-ih godina, osim što se postepeno modernizira poljoprivredna proizvodnja, neki zaseoci samostalno grade vodovode koristeći prirodne izvore. 80-ih godina lokalne vlasti stimuliraju izgradnju seoskih puteva tako da mještani izgrade donji sloj puta, a komunalna poduzeća izvrše asfaltiranje i dovršetak puta. Na taj način je zaselak Birači izgradio asfaltni put. Ostala tri zaseoka su se organizirala 1990. godine i uz mnogo rada i vlastitih sredstava sagradili donji dio puta(makadam) u dužini većoj od 4 km. Do asfaltiranja nikad nije došlo jer su u međuvremenu bili izbori pa nova vlast nije imala ni volje ni razumijevanja za potrebe sela.